రేమండ్

జనరల్ రేమండ్ (జ. 25 సెప్టెంబర్ 1755 - మ. 25 మార్చి 1798) మన్సూర్ రేమండ్ గా ప్రఖ్యాతిగాంచిన ఫ్రెంచి జనరల్. ఇతడు హైదరాబాదు నిజాం సైన్యంలో ఉండగా గన్ ఫౌండ్రీని స్థాపించాడు. ఇతడు దక్షిణ ఫ్రాన్స్లోని అక్సిటానీ ప్రాంతంలో ఒక వ్యాపారస్తుని కుమారునిగా జన్మించాడు. ఈయన్ను స్థానిక హిందూ ప్రజలు అభిమానంగా పిలిచిన మూసారాం అనే పేరుమీదనే, ఈయన హైదరాబాదులో నివసించిన ప్రాంతానికి మూసారాంబాగ్ అనే పేరు వచ్చింది.

సాహసాలు
1775 సంవత్సరంలో 20 ఏళ్ళ వయసున్న రేమండ్ తన తమ్ముడు విలియమ్ జీన్ రేమండ్ తో కలిసి ఒక వ్యాపారాన్ని ప్రారంభించాలనుకుంటున్నామని తండ్రికి చెప్పి, పాండిచ్చేరి వచ్చాడు. అయితే భారతదేశంలో సైనికుడయ్యాడు.

ఇతడు మొదటగా ఫ్రెంచి జనరల్ బుస్సీ వద్ద కొంతకాలం పనిచేశాడు. 1786లో అప్పుడు హైదరాబాదును పాలిస్తున్న నిజాం దగ్గర సైనికుడిగా చేరాడు. అనతికాలంలోనే 300 మంది సైనికులపై అధికారాన్ని సంపాదించాడు.

1796లో రేమండ్ అమీర్-ఏ-జిన్షీ (ఆయుధ కర్మాగారాల అధికారి) గా నియమించబడ్డాడు. ఈ పదవిలో ఉండగా రేమండ్ అనేక ఫిరంగులు, ఫిరంగి గుండ్లను తయారుచేసే కర్మాగారాలను స్థాపించాడు. ఈ కర్మాగారాల్లో రేమండ్ పర్యవేక్షణలో తుపాకులు, ఫిరంగులు, ఫిరంగి గుండ్లను అచ్చుపోసేవారు. ఈ కర్మాగారాల్లో నేటికీ మిగిలిన వాటిలో ఫతే మైదాన్లో నెలకొల్పిన గన్ ఫౌండ్రీ అత్యంత ప్రసిద్ధిచెందినది.

మార్చి 25, 1798లో తన 42వ యేట మరణించే సమయానికి రేమండ్ 14,000 మంది సైనికులకు సైనికాధికారి కాగలిగాడు. నిజాం సైన్యంలో సైనిక జీవితాన్ని ప్రారంభించిన 12 సంవత్సరాలలోనే అంతస్థాయిని సాధించగలిగాడు. రేమండ్ మరణానికి కచ్చితమైన కారణం తెలియలేదు. నిజాం, బ్రిటీషు వారితో చేతులు కలపడంతో ఆత్మహత్య చేసుకున్నాడని స్థానిక ప్రజలు నమ్మకం.

గౌరవం
మిషెల్, హైదరాబాదు నిజాం, నిజాం అలీ ఖాన్కు అత్యంత సన్నిహతమైన స్నేహితుడయ్యాడు. మిషెల్‌ను నిజాం అత్యంత గౌరవప్రదంగా చూడటమే కాకుండా, స్థానిక ప్రజల అభిమానాన్ని, నమ్మకాన్ని చూరగొన్నాడు. ఈయన తన దయార్ధ హృదయం, తన సాహసం, హైదరాబాదుకు చేసిన తోడ్పాటుతో అత్యంత ప్రసిద్ధుడయ్యాడు. ముస్లింలు ఈయన్ను మూసారహీం అని, హిందువులు ఈయన్ను మూసారాం అని అభిమానంగా పిలుచుకునేవారు. జార్జ్ బ్రూస్ మాల్లేసన్ ఈయన గురించి చెబుతూ, ఈయన తర్వాత 
భారతదేశంలో ఎలాంటి ఐరోపా వ్యక్తి, స్థానికులనుండి రేమండ్ పొందినంత ప్రేమ, అభిమానం, గౌరవం పొందలేదని చెప్పాడు. 

 రేమండ్స్‌ స్తూపం 
ఆస్మాన్‌గఢ్‌లోని ఎత్తయిన కొండపై 180 అడుగుల పొడవు, 85 అడుగుల వెడెల్పు గల గద్దెపై 23 అడుగుల ఎత్తు ఈ స్మారక స్తూపాన్ని నిర్మించారు. రేమండ్స్‌ స్తూపంగా ప్రసిద్ధి చెందిన ఈ స్థూపం ఒక గ్రానైటు రాతితో నిర్మించిన సమాధి స్థూపం. పిరమిడ్ ఆకారంలో ఏడు మీటర్ల ఎత్తు ఉన్నది. స్థూపంపై ఈయన పొడి అక్షరాలు "J.R." ఉన్నవి. స్తూపం పక్కనే గ్రీకు శిల్ప కళారీతిలో 28 స్తంభాలతో నిర్మించిన సమాధి ఉంది. రేమండ్‌ కుటుంబ సభ్యుల ప్రియమైన పెంపుడు జంతువులు గుర్రం, శునకం సమాధులు స్తూపానికి సమీపంలోనే నిర్మించారు. 1940ల వరకు స్థానిక ప్రజలు ప్రతి సంవత్సరం రేమండ్ సంవత్సరీకం రోజున, సాంబ్రాణీ, పూలను సమర్పించి నివాళులు అర్పించేవారు. ఈయన సమాధి ఒక గుడిలా అయ్యింది. 

నిజాం నిర్మించిన ఈ స్థూపం సరైన సంరక్షణ లేక 2001 అక్టోబర్లో భారీ వర్షాల వల్ల కూలిపోయింది. ప్రభుత్వం దీన్ని పునరుద్ధరించి, కొత్త మండపాన్ని నిర్మించారు. పునరుద్ధరించిన మండపాన్ని 2003, ఏప్రిల్ 14న పర్యాటక శాఖ తిరిగి ప్రజలకందించింది. 5 లక్షల రూపాయల పునరుద్ధరణ ఖర్చు చేసింది.

బయటి లింకులు
Napoleon Site (In French)
Mention of Raymonds in INDIA DEFENCE CONSULTANTS 
Raymonds tomb from I love Hyderabad 
Gunfoundry picture and information
 Google Earth view of Raymond's Tomb.

మూలాలు

వర్గం:1755 జననాలు
వర్గం:1798 మరణాలు
వర్గం:హైదరాబాదు